CELEX: 32015D0873
Language: el
Date: 2015-05-18 00:00:00
Title: Απόφαση (ΕΕ) 2015/873 του Συμβουλίου, της 18ης Μαΐου 2015, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την 48η σύνοδο της επιτροπής ελέγχου των πλοίων από το κράτος λιμένα του μνημονίου συνεννόησης του Παρισιού για τον έλεγχο των πλοίων από το κράτος λιμένα

6.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 142/25
            
         ΑΠΌΦΑΣΗ (ΕΕ) 2015/873 ΤΟΥ ΣΥΜΒΟΥΛΊΟΥ
   της 18ης Μαΐου 2015
   σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την 48η σύνοδο της επιτροπής ελέγχου των πλοίων από το κράτος λιμένα του μνημονίου συνεννόησης του Παρισιού για τον έλεγχο των πλοίων από το κράτος λιμένα
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η ασφάλεια στη θάλασσα, η πρόληψη της ρύπανσης και οι συνθήκες διαβίωσης και εργασίας επί των πλοίων είναι δυνατόν να βελτιωθούν αισθητά με τη δραστική μείωση του αριθμού των μη ανταποκρινόμενων στα σχετικά πρότυπα πλοίων τα οποία πλέουν στα ύδατα της Ένωσης, χάρη στην αυστηρή εφαρμογή των σχετικών συμβάσεων, διεθνών κωδίκων και ψηφισμάτων.
            
         
               (2)
            
            
               Την πρωταρχική ευθύνη για τον έλεγχο της συμμόρφωσης των πλοίων με τα διεθνή πρότυπα για την ασφάλεια, την πρόληψη της ρύπανσης και τις συνθήκες διαβίωσης και εργασίας επί του πλοίου φέρει το κράτος σημαίας, αλλά την ευθύνη για τη διατήρηση της κατάστασης του πλοίου και το πλήρωμα μετά την επιθεώρηση, ώστε να συμμορφώνεται με τις απαιτήσεις των συμβάσεων που εφαρμόζονται στο πλοίο, φέρει η πλοιοκτήτρια εταιρεία. Έχει παρατηρηθεί, ωστόσο, σοβαρό κενό όσον αφορά την εφαρμογή και την επιβολή αυτών των διεθνών αυτών προτύπων από ορισμένα κράτη σημαίας.
            
         
               (3)
            
            
               Κατά συνέπεια, ως δεύτερη γραμμή άμυνας κατά της μη ανταποκρινόμενης στα σχετικά πρότυπα ναυτιλίας, ο έλεγχος της συμμόρφωσης με τα διεθνή πρότυπα για την ασφάλεια, την πρόληψη της ρύπανσης και τις συνθήκες διαβίωσης και εργασίας επί του πλοίου πρέπει επίσης να διασφαλίζεται από τα κράτη λιμένα, μολονότι αναγνωρίζεται ότι η επιθεώρηση ελέγχου από το κράτος λιμένα δεν αποτελεί επιθεώρηση («survey») και ότι τα αντίστοιχα έντυπα επιθεώρησης δεν αποτελούν πιστοποιητικά αξιοπλοΐας. Με εναρμονισμένη προσέγγιση της αποτελεσματικής επιβολής αυτών των διεθνών προτύπων από τα παράκτια κράτη μέλη της Ένωσης στα πλοία που πλέουν στα ύδατα που υπάγονται στη δικαιοδοσία τους και χρησιμοποιούν τους λιμένες τους θα καταστεί δυνατόν να αποφεύγονται στρεβλώσεις του ανταγωνισμού.
            
         
               (4)
            
            
               Η οδηγία 2009/16/ΕΚ του Ευρωπαϊκού Κοινοβουλίου και του Συμβουλίου (1) καθορίζει το καθεστώς της Ένωσης σχετικά με τον έλεγχο των πλοίων από το κράτος λιμένα και ενισχύει την προηγούμενη νομοθεσία της Ένωσης που ίσχυε στον εν λόγω τομέα από το 1995. Το καθεστώς της Ένωσης βασίζεται στην προϋπάρχουσα δομή του μνημονίου συνεννόησης του Παρισιού (ΜΣΠ) για τον έλεγχο των πλοίων από το κράτος λιμένα, που υπογράφηκε στο Παρίσι στις 26 Ιανουαρίου 1982.
            
         
               (5)
            
            
               Όσον αφορά τα κράτη μέλη της Ένωσης, η οδηγία 2009/16/ΕΚ εντάσσει στο πεδίο εφαρμογής του δικαίου της Ένωσης ορισμένες διαδικασίες, εργαλεία και εργασίες του ΜΣΠ. Δυνάμει της οδηγίας 2009/16/ΕΚ, καθίστανται δεσμευτικές για τα κράτη μέλη της Ένωσης ορισμένες αποφάσεις που λαμβάνονται από τον κατάλληλο αρμόδιο φορέα του ΜΣΠ.
            
         
               (6)
            
            
               Η Επιτροπή ελέγχου των πλοίων από το κράτος λιμένα του ΜΣ του Παρισιού θα πραγματοποιήσει την 48η σύνοδό της από τις 18 έως τις 22 Μαΐου 2015. Κατά τη σύνοδο αυτή, η PSCC αναμένεται να αποφασίσει για ορισμένα ζητήματα που έχουν άμεσες νομικές συνέπειες για την οδηγία 2009/16/ΕΚ.
            
         
               (7)
            
            
               Η PSCC αναμένεται να εξετάσει και, στη συνέχεια, να εγκρίνει τις επικαιροποιημένες στατιστικές του 2014 για τις επιθεωρήσεις, συμπεριλαμβανομένων των νέων λευκών, γκρίζων και μαύρων καταλόγων επιδόσεων των κρατών σημαίας και του καταλόγου επιδόσεων των αναγνωρισμένων οργανισμών που θα χρησιμοποιηθούν για σκοπούς στόχευσης από την 1η Ιουλίου 2015. Δεδομένου ότι οι στατιστικές επιθεωρήσεων του ΜΣ του Παρισιού είναι ζωτικής σημασίας για την εφαρμογή του καθεστώτος επιθεωρήσεων που θεσπίζει η οδηγία 2009/16/ΕΚ, τα κράτη μέλη, εξ ονόματος της Ένωσης, θα πρέπει να στηρίξουν την έγκρισή τους.
            
         
               (8)
            
            
               Η PSCC αναμένεται επίσης να εξετάσει και, στη συνέχεια, να εγκρίνει την περιφερειακή δέσμευση και τον υπολογισμό της δίκαιης κατανομής σύμφωνα με το παράρτημα 11 του ΜΣ του Παρισιού. Δεδομένης της σημασίας να μοιράζεται με δίκαιο τρόπο μεταξύ των κρατών μελών η υποχρέωση επιθεώρησης και να συμβάλλει ισότιμα κάθε κράτος μέλος στην επίτευξη του στόχου της Ένωσης όπως ορίζεται στο άρθρο 5 της οδηγίας 2009/16/ΕΚ, τα κράτη μέλη, εξ ονόματος της Ένωσης, πρέπει να στηρίξουν τις δράσεις αυτές της PSCC.
            
         
               (9)
            
            
               Η PSCC αναμένεται επίσης να επιβεβαιώσει τους μέσους όρους του λόγου ελλείψεων και του λόγου κρατήσεων πλοίων. Έχοντας υπόψη τον κανονισμό (ΕΕ) αριθ. 802/2010 της Επιτροπής (2) και τον εκτελεστικό κανονισμό (ΕΕ) αριθ. 1205/2012 της Επιτροπής (3), τα κράτη μέλη, εξ ονόματος της Ένωσης, θα πρέπει να στηρίξουν την έγκρισή τους.
            
         
               (10)
            
            
               Επιπλέον, η PSCC αναμένεται να συζητήσει για τα έντυπα των επακόλουθων της κράτησης πλοίου ενεργειών (FUD) και τις διαδικασίες σε περίπτωση μη ανακύκλωσης πλοίου όπως έχει συμφωνηθεί και να εξετάσει τροποποίηση των διαδικασιών και κατευθυντήριων γραμμών του ΜΣ του Παρισιού. Λαμβάνοντας υπόψη τη σημασία ενός αποτελεσματικού, αναλογικού και αποτρεπτικού συστήματος κράτησης πλοίων, απαγόρευσης πρόσβασης και επακόλουθων ενεργειών μετά από επιθεώρηση σύμφωνα με τα άρθρα 16, 19 και 21 της οδηγίας 2009/16/ΕΚ, τα κράτη μέλη, εξ ονόματος της Ένωσης, θα πρέπει να εναντιωθούν στην πρόταση στο σημείο 2.6 της αναθεωρημένης κατευθυντήριας γραμμής που ορίζεται στο παράρτημα II του εγγράφου PSCC48/4.3.8, η οποία αφορά την οριστική και διαρκή απαγόρευση σκαφών, σε αντιδιαστολή με την προσωρινή απαγόρευση, δεδομένου ότι η εν λόγω πρόταση δεν είναι σύμφωνη με την οδηγία 2009/16/ΕΚ.
            
         
               (11)
            
            
               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, η θέση που πρέπει να λαμβάνεται εξ ονόματος της Ένωσης σε οργανισμό που έχει συσταθεί με συμφωνία, όταν ο εν λόγω οργανισμός καλείται να θεσπίσει πράξεις που παράγουν έννομα αποτελέσματα, πρέπει να καθορίζεται με απόφαση του Συμβουλίου, μετά από πρόταση της Επιτροπής.
            
         
               (12)
            
            
               Η Ένωση δεν αποτελεί συμβαλλόμενο μέρος του ΜΣ του Παρισιού. Ως εκ τούτου, το Συμβούλιο πρέπει να εξουσιοδοτήσει τα κράτη μέλη να εκφράσουν τη θέση που πρέπει να υιοθετηθεί εξ ονόματος της Ένωσης και να εκφράσουν τη συναίνεσή τους να δεσμεύονται από τις αποφάσεις που λαμβάνονται από την PSCC,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι θέσεις που θα ληφθούν, εξ ονόματος της Ένωσης, στην 48η σύνοδο της PSCC του ΜΣ του Παρισιού, όταν ο εν λόγω οργανισμός κληθεί να θεσπίσει πράξεις που παράγουν έννομα αποτελέσματα, ορίζονται στο παράρτημα.
   Άρθρο 2
   Οι θέσεις που θα ληφθούν, εξ ονόματος της Ένωσης, όπως αναφέρεται στο άρθρο 1, εκφράζονται από τα κράτη μέλη, τα οποία δεσμεύονται από το ΜΣ του Παρισιού, και ενεργούν από κοινού προς το συμφέρον της Ένωσης.
   Άρθρο 3
   Τυπικές και ελάσσονος σημασίας αλλαγές στις θέσεις που αναφέρονται στο άρθρο 1 μπορούν να συμφωνηθούν χωρίς να απαιτείται τροποποίηση των εν λόγω θέσεων.
   Άρθρο 4
   Τα κράτη μέλη εξουσιοδοτούνται με την παρούσα απόφαση να παράσχουν τη συγκατάθεσή τους ότι δεσμεύονται, προς το συμφέρον της Ένωσης, από τις αποφάσεις που αναφέρονται στο άρθρο 1.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 18 Μαΐου 2015.
      
         
            Για το Συμβούλιο
         
         
            Η Πρόεδρος
         
         M. SEILE
      
   
   
      (1)  Οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (ΕΕ L 131 της 28.5.2009, σ. 57).
   
      (2)  Κανονισμός (ΕΕ) αριθ. 802/2010 της Επιτροπής, της 13ης Σεπτεμβρίου 2010, για την εφαρμογή του άρθρου 10 παράγραφος 3 και του άρθρου 27 της οδηγίας 2009/16/ΕΚ του Ευρωπαϊκού Κοινοβουλίου και του Συμβουλίου όσον αφορά τις επιδόσεις των εταιρειών (ΕΕ L 241 της 14.9.2010, σ. 4).
   
      (3)  Εκτελεστικός κανονισμός (ΕΕ) αριθ. 1205/2012 της Επιτροπής, της 14ης Δεκεμβρίου 2012, για την τροποποίηση του κανονισμού (ΕΕ) αριθ. 802/2010 όσον αφορά τις επιδόσεις των εταιρειών (ΕΕ L 347 της 15.12.2012, σ. 10).
   
      ΠΑΡΑΡΤΗΜΑ
      Οι θέσεις που θα ληφθούν, εξ ονόματος της Ευρωπαϊκής Ένωσης, κατά την 48η σύνοδο της επιτροπής ελέγχου των πλοίων από το κράτος λιμένα του μνημονίου συνεννόησης του Παρισιού για τον έλεγχο των πλοίων από το κράτος λιμένα είναι οι εξής:
      
                  α)
               
               
                  έγκριση των δράσεων που προτείνονται στο έγγραφο PSCC48/3.3A, παράγραφος 9.1·
               
            
                  β)
               
               
                  έγκριση των δράσεων που προτείνονται στο έγγραφο PSCC48/4.2.2Β, παράγραφος 5.1·
               
            
                  γ)
               
               
                  έγκριση των δράσεων που προτείνονται στο έγγραφο PSCC48/4.2.2C, παράγραφος 6.1· και
               
            
                  δ)
               
               
                  εναντίωση στην προτεινόμενη τροπολογία στο σημείο 2.6 της αναθεωρημένης κατευθυντήριας γραμμής στο έγγραφο PSCC48/4.3.8.